สินมั่นคงฯโล่งรายย่อยพรวดลดพึ่งรายใหญ่
สินมั่นคงฯ หายใจโล่งพ้นภาวะเสี่ยงลูกค้ารายใหญ่กุมชะตาบริษัท สัดส่วนเหลือ 6.60% จากเดิมสูงถึง 34.11%
8 พ.ค. 2555

สินมั่นคงฯ หายใจโล่งพ้นภาวะเสี่ยงลูกค้ารายใหญ่กุมชะตาบริษัท สัดส่วนเหลือ 6.60% จากเดิมสูงถึง 34.11% 
แหล่งข่าวจากบริษัท สินมั่นคงประกันภัย (SMK) เปิดเผยว่าปัจจุบันบริษัทมีสัดส่วนเบี้ยประกันภัยจากลูกค้ารายใหญ่ 10 อันดับแรกลดลงเหลือ 6.60% ของเบี้ยรับรวม จากปีก่อนหน้าที่มีสัดส่วนสูงถึง 34.11% ถือเป็นความเสี่ยงที่ต้องพึ่งพิงลูกค้ารายใหญ่มากเกินไป หากลูกค้ามีการย้ายบริษัทจะกระทบต่อการขยายตัวของธุรกิจ อย่างไรก็ตาม ยังไม่สามารถเปิดเผยตัวเลขได้เพราะยังไม่แจ้งตลาดหลักทรัพย์
ทั้งนี้ เป็นผลมาจากบริษัทมีช่องทางการจําหน่ายหลายช่องทาง โดยพยายามขยายฐานลูกค้าของบริษัทฯ ให้กว้างขึ้น เพื่อลดความเสี่ยงในการพึ่งพายอดเบี้ยประกันจากบุคคล ตัวแทน หรือนิติบุคคลใดบุคคลหนึ่งมากเกินไป ซึ่งได้ขยายช่องทางขายใหม่ผ่านห้างสรรพสินค้า ทางโทรศัพท์ และผ่านอินเทอร์เน็ต เพิ่มจากผ่านตัวแทนสถาบันการเงิน เพื่อเข้าถึงลูกค้าได้มากที่สุด ซึ่งส่วนใหญเป็นรายย่อยกลุ่มระดับกลางล่างขึ้นไป
ปีนี้บริษัทตั้งเป้าหมายเบี้ยรับรวม 8,007 ล้านบาท เพิ่มขึ้น 15.5% โดยจะจ่ายปันผลจากการดำเนินงานปี 2554 วันที่ 9 พ.ค.นี้อัตราหุ้นละ 9 บาท